หุ้นเอเชียเช้าเคลื่อนไหวตามปัจจัยภายใน
ตลาดหุ้นฮ่องกงและญี่ปุ่น ปิดภาคเช้าบวกขึ้นได้เล็กน้อยไม่ถึง 1% ขณะที่ ตลาดจีนทรุด หลังเผชิญเศรษฐกิจชะลอตัว
31 ต.ค. 2555

ตลาดหุ้นฮ่องกงและญี่ปุ่น ปิดภาคเช้าบวกขึ้นได้เล็กน้อยไม่ถึง 1% ขณะที่ ตลาดจีนทรุด หลังเผชิญเศรษฐกิจชะลอตัว
ดัชนีฮั่งเส็งตลาดหุ้นฮ่องกงปิดตลาดเช้าที่ 21,519.17 จุด  เพิ่มขึ้น 90.59 จุด หรือ +0.42% ปรับตัวสูงขึ้นต่อเนื่องจากช่วงเปิดตลาด เพราะได้แรงหนุนจากการพุ่งขึ้นของหุ้น HKEx ซึ่งเป็นผู้บริหารจัดการตลาดหุ้นฮ่องกง นอกจากนี้ ตลาดยังได้รับแรงหนุนหลังจากสแตนดาร์ด แอนด์ พัวร์/เคส ชิลเลอร์เปิดเผยว่า ดัชนีราคาบ้านเดือนส.ค.ใน 20 เขตเมืองของสหรัฐปรับตัวขึ้น 2% เมื่อเทียบเป็นรายปี ซึ่งเป็นการปรับตัวขึ้นสูงสุดในรอบเกือบ 2 ปี สะท้อนให้เห็นว่าตลาดอสังหาริมทรัพย์ของสหรัฐกำลังอยู่ในระยะฟื้นตัว
ด้านหุ้นจีน ดัชนีเซี่ยงไฮ้คอมโพสิต ปิดภาคเช้า 2,057.43 จุด ลดลง 4.92  จุด หรือ -0.24% ท่ามกลางการซื้อขายที่ผันผวนเนื่องจากนักลงทุนยังคงวิตกกังวลเกี่ยวกับการชะลอตัวของเศรษฐกิจจีน หลังมีรายงานว่า อัตราผลกำไรของบริษัทจีนได้ปรับตัวลงในช่วง 9 เดือนแรกของปี 2555 เนื่องจากการขยายตัวทางเศรษฐกิจของประเทศยังคงชะลอตัว 
ขณะที่ ดัชนีนิกเกอิตลาดหุ้นโตเกียว ปิดภาคเช้าเพิ่มขึ้น 84.46 จุด หรือ +0.96% แตะที่ 8,926.44 จุด เนื่องจากนักลงทุนเข้ามาช้อนซื้อหุ้นที่ร่วงลงเมื่อวานนี้ หลังจากธนาคารกลางญี่ปุ่น (บีโอเจ) ประกาศเพิ่มวงเงินซื้อสินทรัพย์ตามการคาดการณ์ของตลาด